Prinsesse Märtha: - Dekket i fjær fra englene

Mediterte på et jorde, «alle var dekket av fjær» .

Prinsesse Märtha Louise og Elisabeth Nordeng driver engleskolen Astarte Education, og er nå ute med sin andre bok om englekontakt. Katrine Nordli

16. feb. 2012 11:37 Sist oppdatert 17. februar 2012

Prinsesse Märtha Louise og kollega Elisabeth Nordeng lanserer i dag sin andre bok om kommunikasjon med skytsengler, «Englenes hemmeligheter – Deres natur, språk og hvordan du åpner opp for dem».

Her forteller forfatterne blant annet om hvordan engler har hjulpet dem helt konkret i hverdagen, for eksempel ved å finne mistede nøkler i gresset gjennom «tampen brenner»-lek.

Prinsesse Märtha Louise beskriver engler som ren energi, uten fysisk form, men mener de likevel kan materialisere seg gjennom spor i den fysiske verdenen.

Dekket av fjær

I et intervju med God morgen, Norge på TV 2, forteller prinsessen at hun mener englene har flere måter å kontakte mennesker på.

— En av måtene er gjennom fjær. Det er det flere historier på, både private og felleshistorier. En av de første gangene vi hadde «jordingshelg», var vi ute på et stort jorde og skulle meditere. Alle lukket øynene i rundt 15 minutter. Da vi åpnet øynene, var vi alle dekket av fjær, til og med inni gensere og inni lommebøker. Det var veldig spesielt. Det er morsomt hvordan det fungerer, også med andre naturfenomener, forteller prinsessen i intervjuet.

I den nye selvutviklingsboken går Engleskole-gründerne gjennom ulike metoder å kontakte såkalte skytsengler på.

— Dette ligger for alle mennesker, det er ikke bare for noen utvalgte. Men det er som med musikalitet: For noen er det lett å spille, andre må øve mer, sier Nordeng til TV 2.

- Ikke preget av rasjonalitet

Asbjørn Dyrendal, førsteamanuensis i religionsvitenskap, mener prinsesse Märtha Louise for all del må få ha sin personlige engletro.

— Et mer prinsipielt spørsmål er kongefamiliens involvering i en næringsvirksomhet av denne typen, med bidrag til et landskap som – hvordan skal jeg si dette på en høflig måte? – ikke utpreger seg ved sin rasjonalitet og seriøsitet, sier Dyrendal.

- Tror du prinsessens bidrag har stor påvirkningskraft for andre menneskers tro?

— Kanskje litt. Men hun er én kjendisaktør på et marked som er smekkfullt av kjendiser, selv om hun i norsk sammenheng er en betydelig ”kjendis”. Jeg ser ikke bort fra at prinsessen har en viss betydning, men om det den er signifikant, er vanskelig å si.

- Hvorfor trenger man et nettsted som skepsis.no, som du er redaktør for?

— Om noen skulle lure på om dette har noe for seg, kan man gå dit for å finne alternative, vitenskapelige måter å forklare fenomener på. Det kan være greit å vite, før man kaster pengene sine ut på fromme forhåpninger.

«Englenes hemmeligheter – Deres natur, språk og hvordan du åpner opp for dem» gis ut på forlaget Cappelen Damm. Den etterfølger utvigelsen «Møt din skytsengel» fra 2009.